晴和再用丁韻
作者：陳淳
朝代：宋

paragraphs: 膏霖溉注既優渥，璇穹頓掃頑雲車。
沉香久鬰悉清豁，無復沴氣東西斜。
金盤擁出三足烏，赫赫耀目伸爪牙。
融融熙熙遍林谷，鳴有喜鶑無愁鴉。
東阡土脈浸溫暢，頗頗釋我農人嗟。
壯者舉耜趾相摩，少者行饁肩相差。
乃知乾元父萬物，仁育兩間同一家。
太和生生終莫遏，不容癡寒固驕夸。
殘陰曀曀終必退，安能掩軋壯陽芽。
日涉老僊憂民隠，詩詞懇惻如黄麻。
料對茲晨少慰懌，行歌豳頌筆生花。